หักค่าใช้จ่ายภาษีเงินได้บุคคลธรรมดา (ตอน 1)
การยื่นแบบเสียภาษีเงินได้บุคคลธรรมดาประจำปีภาษี จะเสียภาษีมากน้อยเท่าใด
27 ม.ค. 2555

การยื่นแบบเสียภาษีเงินได้บุคคลธรรมดาประจำปีภาษี จะเสียภาษีมากน้อยเท่าใด 
นอกจากจะขึ้นอยู่กับจำนวนเงินได้พึงประเมินแล้ว ยังขึ้นอยู่กับค่าใช้จ่ายและค่าลดหย่อนที่ผู้เสียภาษีมีสิทธินำมาหักออกจากเงินได้พึงประเมิน
การหักค่าใช้จ่ายมีการหักค่าใช้จ่ายวิธีใดบ้าง เงินได้พึงประเมินแต่ละประเภทหักได้เท่าใด จะเลือกหักวิธีใดที่ตนเองได้ประโยชน์สูงสุดโดยที่ไม่ได้เป็นการหลีกเลี่ยงภาษีอากร
การหักค่าใช้จ่ายในการคำนวณภาษีเงินได้บุคคลธรรมดามี 2 วิธี 
วิธีที่ 1 หักค่าใช้จ่ายเป็นการเหมา หรือที่เราเรียกกันว่า “หักเหมา” ซึ่งกฎหมายกำหนดให้หักคิดเป็นอัตราร้อยละของจำนวนเงินได้พึงประเมิน 
วิธีที่ 2 หักค่าใช้จ่ายตามความจำเป็นและสมควร หรือที่เราเรียกกันว่า “หักจริง” ซึ่งกฎหมายกำหนดให้นำเกณฑ์การหักรายจ่ายของบริษัท ฯลฯ โดยนำมาตรา 65 ทวิ และมาตรา 65 ตรี แห่งประมวลรัษฎากรมาอนุโลมใช้ 
เงินได้พึงประเมินตามมาตรา 40 แห่งประมวลรัษฎากร แบ่งออกเป็น 8 ประเภท เงินได้ฯ บางประเภทให้หักค่าใช้จ่ายเหมาวิธีเดียว เงินได้ฯ บางประเภทให้หักค่าใช้จ่ายจริง เงินได้ฯ บางประเภทให้เลือกหักค่าใช้จ่ายเหมาหรือเลือกหักค่าใช้จ่ายจริง และเงินได้ฯ บางประเภทไม่ให้หักค่าใช้จ่ายใดๆ เลยก็มี 
การหักค่าใช้จ่ายสำหรับเงินได้พึงประเมินแต่ละประเภท สรุปได้ดังนี้
1.เงินได้พึงประเมินมาตรา 40 (1) แห่งประมวลรัษฎากร ได้แก่ เงินเดือน ค่าจ้าง ผลประโยชน์อื่นใดที่ได้รับจากนายจ้าง ฯลฯ เงินได้ฯ ประเภทนี้เป็นของพนักงานหรือลูกจ้างที่เป็นมนุษย์เงินเดือน กฎหมายกำหนดให้หักค่าใช้จ่ายเหมาอัตราร้อยละ 40 ของเงินได้ฯ รวมแล้วหักได้ไม่เกิน 6 หมื่นบาท ไม่ว่าจะมีเงินเดือนมากเท่าใดก็ตาม 
2.เงินได้พึงประเมินมาตรา 40 (2) แห่งประมวลรัษฎากร ได้แก่ ค่านายหน้า ค่าธรรมเนียม ค่าจ้างจากการรับทำงานให้ ฯลฯ เงินได้ฯ ประเภทนี้เป็นของบุคคลอื่นที่มิใช่พนักงานหรือลูกจ้างที่เป็นมนุษย์เงินเดือน พูดง่ายๆ ว่างานเสร็จจึงจะจ่ายเงินค่าจ้างให้ กฎหมายกำหนดให้หักค่าใช้จ่ายเหมาอัตราร้อยละ 40 ของเงินได้ฯ รวมแล้วหักได้ไม่เกิน 6 หมื่นบาท เช่นเดียวกับเงินได้ฯ มาตรา 40 (1) 
หากท่านใดที่มีเงินได้ฯ มาตรา 40 (1) ด้วย จะต้องนำเงินได้มาตรา 40 (1) มารวมกับเงินได้ฯ มาตรา 40 (2) แล้วจึงหักค่าใช้จ่ายเหมาอัตราร้อยละ 40 รวมแล้วหักได้ไม่เกิน 6 หมื่นบาท ไม่ใช่เงินได้ฯ แต่ละประเภทหักไม่เกิน 6 หมื่นบาท อย่าได้หลงลืมเชียว 
3.เงินได้พึงประเมินมาตรา 40 (3) แห่งประมวลรัษฎากร ได้แก่ ค่าแห่งกู๊ดวิลล์ ค่าแห่งลิขสิทธิ์หรือสิทธิอย่างอื่น ฯลฯ กฎหมายกำหนดให้ค่าแห่งลิขสิทธิ์ หักค่าใช้จ่ายเหมาอัตราร้อยละ 40 ของเงินได้ฯ รวมแล้วหักได้ไม่เกิน 6 หมื่นบาท สำหรับเงินได้ฯ รายการอื่น กฎหมายไม่ให้หักค่าใช้จ่ายใดๆ เลย 
4.เงินได้พึงประเมินมาตรา 40 (4) แห่งประมวลรัษฎากร ได้แก่ ดอกเบี้ยพันธบัตร ดอกเบี้ยเงินฝาก ดอกเบี้ยหุ้นกู้ ดอกเบี้ยตั๋วเงิน ดอกเบี้ยเงินกู้ยืม เงินปันผล ฯลฯ กฎหมายไม่ให้หักค่าใช้จ่ายใดๆ เลย ส่วนใหญ่เป็นเรื่องของผลตอบแทนจากเงินลงทุน
อย่างไรก็ตาม กฎหมายให้สิทธิสำหรับเงินได้ฯ บางรายการที่ผู้มีเงินได้สามารถเลือกที่จะนำมารวมคำนวณยื่นแบบเสียภาษีหรือไม่ก็ได้ จะเขียนให้ทราบภายหลังจากจบเรื่องการหักค่าใช้จ่ายและค่าลดหย่อน 
สัปดาห์หน้ามาต่อเกี่ยวกับการหักค่าใช้จ่ายของเงินได้พึงประเมินตามมาตรา 40 (5)–( 8) แห่งประมวลรัษฎากรอีกครั้ง สวัสดีครับ